Diari Oficial de la Generalitat Valenciana


Sumari del DOGV 4783, del 25-06-2004 (2004/6575)

RESOLUCIÓ de 14 de juny de 2004, de la Direcció General d'Ensenyament, sobre el servici complementari de menjador dels centres públics de titularitat de la Generalitat Valenciana per al curs 2004/2005.
---------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2004/06/14/(1)/dof/vci/html**

### Dades del document

Número de DOGV
:   4783

Data del DOGV
:   25-06-2004

Secció del DOGV
:   I. DISPOSICIONS GENERALS

Número del document
:   2004/6575


Data del document
:   14-06-2004

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * vida escolar
    * legislació
    * centre d'ensenyament
    * suport econòmic
    * menjador escolar
    * restauració col·lectiva
    * ensenyament públic

RESOLUCIÓ de 14 de juny de 2004, de la Direcció General d'Ensenyament, sobre el servici complementari de menjador dels centres públics de titularitat de la Generalitat Valenciana per al curs 2004/2005. [2004/M6575]
  
1. Àmbit d'aplicació d'estes normes
  
Estes normes s'aplicaran als centres d'Educació Primària, Educació Especial i instituts d'Educació Secundària, de titularitat de la Generalitat Valenciana que posseïsquen el servici de menjador escolar.
  
2. Beneficiaris
  
Serà beneficiari de l'ajuda per al servici escolar de menjador l'alumnat d'Educació Primària, Educació Especial i Educació Secundària Obligatòria que, tot i correspondre-li legalment rebre la prestació del servici de transport escolar, en faça ús diari.
  
Igualment, ho serà tot aquell alumnat d'Educació Primària, Educació Especial i Educació Secundària Obligatòria al qual se li concedisca amb caràcter assistencial i d'acord amb el que establix l'apartat 3 de la present norma.
  
Qualsevol comensal que no es trobe inclòs en els apartats anteriors haurà de pagar el preu complet de la minuta.
  
3. Ajudes assistencials de menjador
  
3.1. Sol·licitud
  
Els pares o tutors hauran de sol·licitar la concessió de l'ajuda de menjador, en el moment de formalitzar la matrícula davant de la secretaria del centre on l'alumne/a cursarà els estudis durant el curs 2004/2005.
  
Les sol·licituds d'ajuda assistencial de menjador han d'anar acompanyades de la documentació següent:
  
- Fotocòpia del CIF/DNI/NIE (número d'identificació d'estranger) del sol·licitant i del cònjuge, si és procedent.
  
- Aquella altra que s'especifique en els apartats 3.2.1, 3.2.2 i 3.4.b) d'estes normes de procediment i que acredite la composició de la unitat familiar, la renda familiar de l'exercici 2002 i aquelles dades sociofamiliars especials de l'alumne que siguen objecte de baremació. No obstant això, els sol·licitants quedaran exempts de presentar la referida documentació, quan s'haja presentat en el centre per qualsevol altre motiu.
  
3.2. Requisits socioeconòmics
  
Només podran ser tramitades les sol·licituds d'ajuda assistencial de menjador de l'alumnat la renda familiar del qual, durant l'any 2002, no supere els mòduls econòmics que s'assenyalen a continuació:
  
Famílies d'1 membre fins a 6.960,00 e
  
Famílies de 2 membres fins a 11.645,00 e
  
Famílies de 3 membres fins a 15.585,00 e
  
Famílies de 4 membres fins a 18.690,00 e
  
Famílies de 5 membres fins a 20.960,00 e
  
Famílies de 6 membres fins a 23.185,00 e
  
Famílies de 7 membres fins a 25.360,00 e
  
Famílies de 8 membres fins a 27.490,00 e
  
A partir de l'octau membre, s'han d'afegir 1.925,00 e per cada nou membre computable.
  
3.2.1. Concepte i justificació de la unitat familiar
  
Concepte:
  
Per unitat familiar s'entendrà la formada pel pare i la mare, el tutor o persona encarregada de la guarda i protecció del menor si és procedent, l'alumne per al qual se sol·licita l'ajuda, els germans fadrins menors de 26 anys que convisquen en el domicili familiar amb data 31 de desembre de 2003 i els majors d'esta edat quan es tracte de persones amb discapacitat física, psíquica o sensorial, així com els ascendents dels pares que justifiquen la seua residència en el mateix domicili que els anteriors.
  
En cas de separació o divorci dels pares, no es considerarà membre computable el pare o la mare que no visca en el mateix domicili que l'alumne objecte de l'ajuda.
  
En el cas de les persones viudes o divorciades que hagen contret nou matrimoni, el nou cònjuge es considerarà, amb caràcter general, membre de la unitat familiar.
  
Justificació:
  
El nombre de membres de la unitat familiar s'ha de justificar amb una fotocòpia de les pàgines del llibre de família en què apareguen tant els pares com els fills que es consideren membres de la unitat familiar a l'efecte d'esta convocatòria.
  
Per a justificar la convivència dels ascendents dels pares en el mateix domicili, s'ha d'aportar el corresponent certificat municipal.
  
3.2.2. Concepte, càlcul i justificació de la renda familiar anual
  
Concepte:
  
A l'efecte d'estes ajudes s'entendrà per renda familiar anual, la suma de les rendes de l'exercici 2002 de tots els membres de la unitat familiar que obtinguen ingressos de qualsevol naturalesa, calculada segons s'indica en els paràgrafs següents, d'acord amb les circumstàncies econòmiques de cada un dels membres durant el dit exercici i de conformitat amb la normativa reguladora de l'impost sobre la renda de la persones físiques.
  
Càlcul i justificació de la renda familiar anual:
  
1. Els imports computables, pel que fa al càlcul de la renda familiar anual, per a aquells membres que presenten declaració d'IRPF, són:
  
- Per a les persones que presenten declaració de l'impost sobre la renda de les persones físiques (declaració simplificada o ordinària) l'import computable, a efectes del càlcul de la renda familiar, serà el que s'indique en la clau 35 (part general de la base imposable, una vegada deduït el mínim personal i familiar).
  
- Per a les persones que sense estar obligades a declarar per IRPF sol·liciten devolució dels ingressos a compte, la renda computable es determinarà sobre els càlculs efectuats per l'administració tributària model 104: clau 35 (part general de la base imposable, una vegada descomptat el mínim personal i familiar).
  
Quan l'import que apareix en la casella 35 siga 0 euros, ha de ser este l'import que s'hi ha de consignar a efectes del càlcul.
  
Justificació:
  
En estos dos casos, la renda s'ha de justificar amb la totalitat dels fulls, incloent el full d'ingrés o devolució degudament segellat, de la declaració o declaracions de l'Impost sobre la Renda de les Persones Físiques corresponent a l'exercici de 2002 o l'annex II de devolució del IRPF.
  
La no presentació de la declaració de l'Impost sobre la Renda de les Persones Físiques, per part dels membres de la unitat familiar que estiguen obligats, segons la legislació vigent, serà motiu de denegació de l'ajuda.
  
2. Els imports computables, a efectes del càlcul de la renda familiar anual, per a aquells membres que no presenten declaració d'IRPF, són:
  
- Per a les persones sense obligació de declarar i que no sol·liciten devolució, o en aquells casos en què el pare, la mare, el tutor o qualsevol altre membre perceben ingressos no subjectes a IRPF, la renda computable serà la suma dels ingressos íntegres obtinguts l'any 2002, minorats en una quantia de 3.906,58 euros.
  
En este últim supòsit, si el resultat de la diferència entre els ingressos íntegres i les minoracions corresponents és negatiu, serà 0 euros l'import que s'haja de consignar.
  
Justificació:
  
- En aquells casos en què no s'estiga obligat a presentar declaració de renda i no se'n sol·licite devolució, caldrà presentar un certificat de l'Agència Tributària corresponent que justifique els seus ingressos durant l'exercici 2002.
  
- En el cas que es perceben, durant el dit exercici, ingressos no subjectes a IRPF, estos hauran de ser acreditats per mitjà de certificats de l'entitat pagadora o declaracions jurades.
  
Excepcionalment, les famílies que hagen tingut una greu reducció dels seus ingressos durant l'any 2003 (per desocupació, orfandat, etc.) podran fer-ho constar aportant la documentació que acredite la causa d'eixa reducció. Perquè estos ingressos corresponents al 2003 siguen valorats, hauran d'estar correctament justificats amb certificats dels organismes públics o empreses, la qual cosa no els exclourà de presentar la documentació que acredite els ingressos de tots els membres de la unitat familiar durant l'any 2002.
  
En qualsevol cas no es computaran com a ingressos aquells que provinguen de qualsevol altre tipus de beca o de prestacions alimentàries per motius familiars.
  
Per a contrastar les dades econòmiques facilitades pels sol·licitants amb les que disposen en l'Agència Tributària, el pare i la mare o el tutor hauran de firmar la casella corresponent de l'apartat E de la sol·licitud expressant la seua autorització.
  
3.3. Valoració de les sol·licituds
  
Els consells escolars dels centres han de valorar les sol·licituds atenent la documentació acreditativa pertinent presentada per les persones interessades i el barem que es fixa en l'apartat 3.4.
  
La puntuació atorgada serà la corresponent a la suma de tots els conceptes del barem.
  
El Consell Escolar del Centre ha de tindre una atenció especial en la custòdia d'esta documentació i guardar la reserva deguda sobre les dades que conté, a fi de garantir la intimitat de les persones sol·licitants.
  
3.4. Barem
  
a) Renda anual disponible per càpita.
  
La renda anual disponible per capita és el quocient resultant de dividir la renda familiar anual disponible, que s'obté d'aplicar els imports indicats en l'apartat 3.2.2, entre el nombre de membres de la unitat familiar, segons el que establix el Reglament General d'Impostos de les Persones Físiques.
  
S'ha de valorar d'acord amb la taula següent:
  
Euros
  
Fins a 919,55 13 punts
  
De 919,55 a 1.226,06 12 punts
  
De 1.226,07 a 1.532,58 11 punts
  
De 1.532,59 a 1.839,10 10 punts
  
De 1.839,10 a 2.145,61 9 punts
  
De 2.145,62 a 2.452,13 8 punts
  
De 2.452,13 a 2.758,64 7 punts
  
De 2.758,65 a 3.065,16 6 punts
  
De 3.065,17 a 3.371,68 5 punts
  
De 3.371,68 a 3.678,19 4 punts
  
De 3.678,20 a 3.984,71 3 punts
  
De 3.984,71 a 4.291,22 2 punts
  
Més de 4.291,22 1 punt
  
b) Circumstàncies sociofamiliars
  
S'han de valorar les circumstàncies sociofamiliars especials de l'alumnat, d'acord amb la puntuació atorgada en este apartat, per un dels conceptes assenyalats. Caldrà acreditar-les per mitjà de fotocòpies confrontades dels certificats o documents amb validesa oficial que s'especifiquen a continuació:
  
- Orfandat absoluta: 5 punts
  
(Cal aportar còpia del llibre de família o certificat del Registre Civil)
  
- Alumnat de Centres d'Acció Educativa Singular (CAES): 5 punts
  
(Documentat d'ofici per la secretària del centre docent)
  
- Situació d'abandó familiar degudament justificat: 5 punts
  
(Cal aportar informe d'assistent social)
  
- Situació de desocupació o desocupació laboral del pare i de la mare i/o tutors, sense percebre cap prestacions o subsidis per este concepte: 5 punts
  
(S'ha d'aportar certificat expedit per la Tresoreria General de la Seguretat Social)
  
- Condició de resident en centres d'acollida de menors, refugiat o en situació d'acollida en famílies educadores: 5 punts
  
(Cal aportar certificat del director del centre d'acollida dependent de la Conselleria de Benestar Social, i de la citada Conselleria, en els casos d'acollida en famílies educadores)
  
- Condició de perceptor de prestacions econòmiques reglades (PER) o d'ajudes o assistencials d'altres entitats públiques o privades: 3 punts
  
(S'ha d'aportar el certificat dels servicis socials de l'ajuntament de la Conselleria de Benestar Social. Certificat de la creu roja)
  
- Orfandat de pare o de mare: 3 punts
  
(Llibre de família o certificat del Registre Civil)
  
- Fill de pare o mare fadrins, separats: 3 punts
  
(Llibre de família o sentència judicial ferma de separació matrimonial o, si és procedent, interlocutòria amb constància de les mesures definitives)
  
- Condició de toxicòman, d'alcohòlic o reclús en un centre penitenciari, per part del pare o de la mare (per una o diverses d'estes condicions): 3 punts
  
(Certificat del director del centre penitenciari o certificat acreditatiu expedit per un metge especialista)
  
- Família nombrosa de qualsevol categoria: 2 punts
  
(Títol de família nombrosa en vigor)
  
- Discapacitació física o psíquica de l'alumne, pare, mare, tutor o germans: 2 punts
  
(Qualificació oficial de discapacitació expedida per la Conselleria de Benestar Social)
  
- Alumnat de centres amb Programes de Compensació Educativa: 2 punts
  
(Documentat d'ofici per la secretària del centre docent)
  
- Altres circumstàncies excepcionals degudament justificades: d'1 a 5 punts
  
(A criteri del Consell Escolar del Centre)
  
3.5. Certificat del Consell Escolar
  
Una vegada valorades les sol·licituds d'ajuda assistencial de menjador, el secretari/ària del Consell Escolar haurà d'omplir un certificat que continga el resum de les puntuacions i la relació de l'alumnat sol·licitant, ordenada d'acord amb la puntuació obtinguda.
  
3.6. Enviament del certificat i de les sol·licituds
  
Hauran de ser enviats a la Direcció Territorial de Cultura, Educació i Esport, abans del 10 de juliol, el certificat expedit pel secretari/ària i les llista d'alumnes que es proposen com a beneficiaris, juntament amb el disquet que arreplega les dades requerides sobre l'alumnat que ha sol·licitat l'ajuda, perquè la direcció territorial puga resoldre i comunicar a les persones sol·licitants les resolucions denegatòries de l'ajuda, i contrastar les dades econòmiques indicades amb les que consten en l'Agència Tributària.
  
Les sol·licituds i la documentació aportades per les persones interessades han de quedar arxivades en el centre a disposició de la Inspecció Educativa.
  
3.7. Resolució
  
La Direcció Territorial de Cultura, Educació i Esport ha de recopilar els certificats presentats pels centres i fer-ne un resum general provincial en què s'indique el nombre d'alumnat, agrupat segons la puntuació obtinguda en orde decreixent.
  
La Direcció Territorial de Cultura, Educació i Esport ha d'enviar el citat resum a la Direcció General d'Ensenyament abans del dia 17 de juliol perquè decidisca la puntuació mínima a partir de la qual es concediran les ajudes de menjador de caràcter assistencial, d'acord amb les disponibilitats pressupostàries.
  
Una vegada coneguda la puntuació mínima per a l'obtenció de l'ajuda assistencial de menjador per al curs 2004-2005, esta ha de ser comunicada als centres per la Direcció Territorial de Cultura, Educació i Esport, amb suficient antelació al començament de les activitats del menjador.
  
4. Justificació de l'ajuda per al servici de menjador
  
La Direcció Territorial de Cultura, Educació i Esport ha d'enviar als centres la relació de l'alumnat beneficiari d'ajudes assistencials de menjador, juntament amb la de l'alumnat que siga transportat col·lectivament o individualment, perquè cada trimestre el pare, mare o el tutor de l'alumne/a beneficiari/ària faça constar-hi el seu DNI i la seua firma com a senyal de conformitat per a la percepció de l'ajuda per a menjador.
  
Estes llistes, una vegada omplides, han de ser retornades a la Direcció Territorial de Cultura, Educació i Esport corresponent per a justificar la percepció de l'ajuda pels beneficiaris.
  
5. Incompatibilitats
  
L'alumnat amb ajuda de menjador de la Conselleria de Cultura, Educació i Esport no podrà rebre cap altra ajuda de menjador d'altres organismes públics. Els consells escolars i la inspecció educativa han de vetlar pel compliment d'esta incompatibilitat.
  
6. Calendari de funcionament del menjador
  
El menjador ha de funcionar durant els mesos del curs escolar en què el centre tinga jornada lectiva partida, amb excepció de les escoles llar. A petició raonada del centre, la Direcció Territorial de Cultura, Educació i Esport podrà autoritzar-ne el funcionament durant els altres mesos del curs escolar.
  
7. Autorització d'obertura de nous menjadors
  
Els nous menjadors que s'hagen d'autoritzar per al curs 2004-05 hauran de ser de gestió directa del centre i contractar el servici amb empreses d'alimentació que complisquen tots els requisits establits en la normativa vigent.
  
La sol·licitud d'obertura i la documentació haurà de ser enviada pel centre a la Direcció Territorial de Cultura, Educació i Esport abans del 10 de juliol. Els menjadors en funcionament no necessitaran demanar una nova autorització d'obertura, excepte que s'hagen produït modificacions substancials, les quals han ser comunicades durant el mes de juny a les corresponents direccions territorials de Cultura, Educació i Esport.
  
8. Preu de la minuta
  
Per al curs acadèmic 2004/2005, el preu de la minuta per comensal/dia no podrà ser superior a 3,55 e.
  
9. Altres quanties
  
L'alumnat beneficiari d'ajudes de menjador escolar per al curs 2004/2005, percebrà el següent mòdul per dia:
  
Per a Educació Primària i ESO 3,27 e
  
Per a Escola Llar 10,22 e
  
Per a Educació Especial 4,53 e
  
10. Menús especials o de règim
  
Tots els menjadors escolars estaran obligats a disposar d'un menú especial o de règim per a atendre l'alumnat que per mitjà del corresponent certificat metge, acredite la impossibilitat d'ingerir determinats aliments que perjudiquen la seua salut.
  
Igualment, s'ha d'atendre amb aliments adequats aquell alumnat que, per motius degudament fundats davant la direcció del centre pels pares o tutors legals, tinga alguna restricció alimentària.
  
11. Informatització de les dades
  
Tots els centres hauran d'omplir les sol·licituds d'ajudes assistencials de menjador utilitzant el mòdul de beques que apareix en la direcció d'Internet http://www.cult.gva.es/soportegc/, fet pel qual és necessària la seua actualització a la versió 2004.
  
Esta informació haurà de ser remesa necessàriament per disquet a la Direcció Territorial de Cultura, Educació i Esport, una vegada finalitzat el termini de matrícula corresponent.
  
12. Inspecció educativa
  
La inspecció educativa, en l'àmbit de les seues competències, ha de fer el seguiment i la valoració del funcionament del menjador escolar i emetre els informes que considere oportuns o aquells que se li demanen.


Còpia Permalink ELI